b'\n_START_ARTICLE_\nBeat for beat\n_START_SECTION_\nKonsept\n_START_PARAGRAPH_\nProgrammet best\xc3\xa5r av to lag med to, noen ganger tre, deltagere som samles rundt hvert sitt klaver. Deltakerne, som er mer eller mindre kjente, er spesielt inviterte og hentes hovedsakelig fra norsk musikkliv. P\xc3\xa5 hvert lag er en fast musiker, pianistene Trond Nagell-Dahl og Lars Andreas Aspes\xc3\xa6ter. Deltakerne skal ved hjelp av lyder og stikkord gjette seg frem til l\xc3\xa5ter, artister og s\xc3\xa5 videre. Programlederen tildeler lagene poeng ettersom de l\xc3\xb8ser oppgavene. Poengene og k\xc3\xa5ring av vinnere er i programmet underlagt musikken og underholdningen._NEWLINE_Husbandet st\xc3\xa5r litt i bakgrunnen i programmene, men er sentrale i flere oppgaver, og akkompagnerer gjesteartistenes opptredener.\n_START_SECTION_\nOpphav\n_START_PARAGRAPH_\nProgramserien var basert p\xc3\xa5 et irsk programkonsept kalt The Lyrics Board (1992). Det ble ogs\xc3\xa5 produsert en svensk versjon (S\xc3\xa5 ska det l\xc3\xa5ta), og en dansk (Hit med sangen). I tillegg til dette har ogs\xc3\xa5 Russland, Finland, Belgia og Polen lagd sine versjoner.\n_START_SECTION_\nP\xc3\xa5 Tangenten og Kamp i klaveret\n_START_PARAGRAPH_\nDette var tittelen p\xc3\xa5 to norske program basert p\xc3\xa5 samme konsept. Det f\xc3\xb8rste gikk p\xc3\xa5 TV 2 og det andre p\xc3\xa5 TVNorge. Programmet ble p\xc3\xa5 begge kanalene ledet av Gunnar Andersen. Med seg hadde han de to pianistene Petter Anton N\xc3\xa6ss og Nissa Nyberget. _NEWLINE_TV2s versjon, som hadde tittelen \xc2\xabP\xc3\xa5 tangenten\xc2\xbb, ble sendt sommeren 1996 og bestod av 10 programmer med en halvtimes varighet. Disse episodene ble sendt tirsdager, fra 18. juni til 20. august 1996. Den 21. januar 1997 gjenoppstod programmet p\xc3\xa5 TVNorge med tittelen \xc2\xabKamp i klaveret\xc2\xbb._NEWLINE_I 1999 gjenoppstod programmet i ny form p\xc3\xa5 NRK under navnet Beat for beat.'